Farah Pahlavi

Farah Pahlavi (født 14. oktober 1938 i Teheran i Iran som Farah Diba, persisk: فرح دیبا Faraḥ Dība) er tidligere dronning (1959–1967) og keiserinne (1967–1979) av Iran, og enke etter Mohammad Reza Pahlavi, den siste sjahen av Iran. Hun er Irans eneste keiserinne (shahbanu) i moderne tid.


== Liv og virke ==


=== Bakgrunn ===
Hun ble født i en fornem embedsmannsfamilie som datter av en offiser og barnebarn av en tidligere persisk ambassadør til det russiske hoff. Faren døde imidlertid da hun var ni år, og familien kom i en vanskelig økonomisk situasjon og flyttet inn hos en onkel. Farah Diba studerte i Paris og ble venninne med sjahens datter, prinsesse Shahnaz, og ble på den måten kjent med sin blivende ektemann. 
Deres bryllup fant sted den 21. desember 1959. 


=== Keiserinne ===
I 1967 ble hun kronet til keiserinne av Iran. I ekteskapet ble det født to sønner og to døtre. Datteren Leila døde 10. juni 2001 på et hotellrom i London. Hun hadde da i mange år lidd av anoreksi og depresjon, og hadde blitt avhengig av sovemedisiner. Obduksjonen viste at hun hadde inntatt en fem ganger dødelig dose med sovemedisin, samt en ikke-dødelig dose med kokain. 
I sin manns regjeringstid var Farah Pahlavi både et moteikon og regnet som selve innbegrepet av glamour også i mange vestlige land.
Under den islamske revolusjonen i 1979 måtte Farah Diba og hennes mann flykte fra landet. Året etter døde sjahen av leukemi i Egypt. Farah Diba bor vekselvis i Potomac i Maryland, utenfor Washington D.C. og New York i USA,  Paris i Frankrike, og Kairo i Egypt.
Hennes ektemann Sjahen ligger begravet i Kairo og hennes datter i Paris. I eksil bruker hun tittelen Hennes Majestet Keiserinne Farah Pahlavi.


== Titler ==
Hennes Keiserlige Majestet Dronningen av Iran (1959–1967)
Hennes Keiserlige Majestet Keiserinnen (Shahbanu) av Iran (fra 1967, i eksil fra 1979)


== Utmerkelser ==
1. klasse av den iranske Pleiadenes orden, 1959
Ridder av den svenske Serafimerordenen, 1960
Ridder av den danske Elefantordenen, 1963
Storkors av Den nederlandske løves orden, 1963
Storkors av den franske Æreslegionen, 1963
Den etiopiske Dronningen av Sabas orden, 1964
Storbånd av den belgiske Leopoldsordenen, 1964
Storkors av den norske St. Olavs Orden, 1965
Storbånd av den tunisiske Uavhengighetsordenen, 1965
Storkors med kjede av den brasilianske Sydkorsordenen, 1965
Storkors av den argentinske Frigjøreren San Martins orden, 1965
1. klasse av Jugoslavias store stjernes orden, 1966
Storstjerne av den østerrikske Ærestegnet for fortjenester, 1966
Storkors i særklasse av Forbundsrepublikken Tysklands fortjenstorden, 1967
1. klasse av Ordenen Irans lys, 1967
Malaysias kroneorden, 1968
1. klasse av den japanske Den kostbare krones orden, 1968
Den thailandske Chakri-ordenen, 1968
Storkors med kjede av Republikken Italias fortjenstorden, 1974
Storkors av den spanske Isabella den katolskes orden, 1974


== Barn ==
Reza Pahlavi II, født 31. oktober 1960
Farahnaz Pahlavi, født 12. mars 1963
Ali Reza Pahlavi, født 28. april 1966, død 4. januar 2011
Leila Pahlavi, født 27. mars 1970, død 10. juni 2001Reza Pahlavi er den eneste av barna til Farah Pahlavi som har giftet seg og som har fått barn. Sammen med Yasamin Etermad-Amini har han tre jenter:

Noor, 1992
Iman, 1993
Farah, 2004


== Referanser ==


== Eksterne lenker ==
(en) Offisielt nettsted 
(en) Farah Pahlavi – kategori av bilder, video eller lyd på Commons 
(en) فرح پهلوی – galleri av bilder, video eller lyd på Commons 
(en) Farah Pahlavi på Internet Movie Database 
(fr) Farah Pahlavi på Allociné 
(en) Farah Pahlavi hos The Peerage